
AKT MARRËVESHJE 
Nr.25076, datë 11.11.2022

LIDHUR NDËRMJET PALËVE
GRUPEVE TË INTERESIT PËRFAQËSUES TË AUTOSHKOLLAVE, SHOQATA “KOMBËTARE E AUTOSHKOLLAVE”, me numër identifikimi (NIPT) L71715471D, e regjistruar me vendimin nr. 1094, datë 16.7.2004, të Gjykatës së Rrethit Gjyqësor Tiranë, me seli në adresën: rruga “Hasan Sufa”, p. 2, sh. 4, Tiranë, me anëtarësi 258 autoshkolla (sipas listës së anëtarësisë bashkëlidhur pjesë e pandarë e marrëveshjes), përfaqësuar nga kryetari i shoqatës z. Agron Beja dhe SHOQATA E AUTOSHKOLLAVE “SIGURIA NË RRUGË”, me numër identifikimi (NIPT) L81527454T, e regjistruar me vendimin nr. 5811, datë 9.3.2018, të Gjykatës së Rrethit Gjyqësor Tiranë, me seli në adresën: rruga “Muhamet Gjollesha”, pallatet “Toena”, kati 3, me 9 anëtarë themelues (sipas aktit të themelimit bashkëlidhur pjesë e pandarë e marrëveshjes), përfaqësuar nga kryetari i shoqatës z. Behar Laze, të cilat kanë si mision të përbashkët të mbrojnë interesat e të gjithë anëtarëve që marrin pjesë në veprimtarinë e autoshkollave, si dhe të marrin pjesë në diskutimin e akteve ligjore për autoshkollat dhe sigurinë në rrugë. 
dhe
DREJTORIA E PËRGJITHSHME E SHËRBIMEVE TË TRANSPORTIT RRUGOR (referuar si DPSHTRR), me seli në adresën: rruga “Muhedin Llagani”, nr. 10, Tiranë, është institucion shtetëror, me statusin e personit juridik publik, me vetëfinancim, në varësi të ministrit përgjegjës për punët publike dhe transportet, i krijuar sipas vendimit nr. 343, datë 21.7.1999, “Për krijimin e Drejtorisë së Përgjithshme të Shërbimeve të Transportit Rrugor”, të Këshillit të Ministrave, përfaqësuar nga drejtori i përgjithshëm, z. Blendi GONXHJA,
në vijim të quajtura “palët”,
Të vetëdijshëm për rëndësinë e bashkëpunimit për forcimin e shtetit ligjor, për rregullimin e aktivitetit të autoshkollave;

Me dëshirën e mirë për të kombinuar në bashkëpunim nëpërmjet zhvillimit të marrëdhënieve ndërmjet dy palëve, 
Me vullnetin e tyre të lirë dhe të plotë deklarojnë se bien dakord, për sa më poshtë:
Baza ligjore
1.1 Ligji nr. 8378, datë 22.7.1998, “Kodi Rrugor i Republikës së Shqipërisë”, i ndryshuar;

1.2 Vendimit të Këshillit të Ministrave nr. 153, datë 7.4.2000, “Për miratimin e rregullores së zbatimit të Kodit Rrugor të Republikës së Shqipërisë”, i ndryshuar;
1.3 Udhëzimi i ministrit të Infrastrukturës dhe Energjisë (MIE) nr. 9, datë 14.4.2022, “Për aktivitetin e autoshkollave”, në zbatim të nenit 3 dhe nenit 8. 
Neni 1
Objekti

1.1 Objekti i kësaj Marrëveshjeje është dakordësimi, organizimi i burimeve teknike të autoshkollës dhe përcaktimi i kritereve për hapjen e autoshkollave të reja, sipas numrit të popullsisë, brenda një territori të caktuar, në rang bashkie apo qarku; përcaktimi i moshës së mjeteve të autoshkollave që licencohen pas hyrjes në fuqi të udhëzimit të MIE-s nr. 9, datë 14.4.2022, “Për aktivitetin e autoshkollave”.
1.2 Bashkëpunimi midis palëve është i domosdoshëm dhe i rëndësishëm pasi ndihmon në luftën ndaj konkurrencës së pandershme, rregullimin e tregut të autoshkollave, kontribuimit në kuadër të çështjes me rëndësi të madhe publike mbi sigurinë rrugore, me qëllim rritjen e ndërgjegjësimit publik dhe përmirësimit të sigurisë në rrugë, të cilat luajnë një rol të rëndësishëm në një proces zinxhir, duke filluar nga përdoruesit e rrugës dhe homogjeniteti i masave në këtë drejtim.
Neni 2
Hapja e autoshkollave të reja në rang qarku sipas numrit të popullsisë
2.1 Vendimet miratuese për ushtrimin e veprimtarisë së autoshkollave mund të lëshohen me kusht që të respektohet raporti i numrit të popullsisë për nivel qarku si më poshtë:

a) për qarqet që kanë të paktën 500.000 banorë të respektohet raporti një autoshkolle për çdo 15.000 banorë;
b) për qarqet nga 200.000 deri në 500.000 banorë të respektohet raporti një autoshkolle për çdo 12.000 banorë;
c) për qarqet nga 100.000 deri në 200.000 banorë të respektohet raporti një autoshkolle për çdo 10.000 banorë;
d) për qarqet me më pak se 100.000 banorë të respektohet raporti një autoshkolle për çdo 8.000 banorë.

2.2 Numri i popullsisë sipas qarqeve do të merret nga të dhënat e publikuara në faqen zyrtare të INSTAT-it.
Neni 3
Mosha e mjeteve të autoshkollave

3.1 Mosha e mjeteve të autoshkollave, që licencohen pas hyrjes në fuqi të kësaj marrëveshjeje do të jetë:

- 10 vjet për mjetet e kategorive: AM, A1, A2, A, B1, B, BE;
- 15 vjet për mjetet e kategorive: C1, C, C1E, CE, D1, D, D1E, DE.

3.2 Kriteri i përmendur në pikën 3.1 do të zbatohet dhe për të gjitha autoshkollat që do të shtojnë mjete të reja në veprimtarinë e tyre.

Neni 4
Përfaqësimet dhe garancitë e Palëve

4.1 Secila palë, në datën e hyrjes në fuqi të kësaj Marrëveshjeje siguron palën tjetër, që:

a) është e autorizuar të përmbushë të gjitha detyrimet e parashikuara nga kjo Marrëveshje;
b) përmbushja e detyrimeve të kësaj Marrëveshjeje, si dhe e të gjithë Marrëveshjes në tërësi nuk bie në kundërshtim me legjislacionin shqiptar në fuqi;
c) detyrimet e kësaj Marrëveshjeje janë të ligjshme, të vlefshme dhe të detyrueshme për t’u zbatuar.
4.2 DPSHTRR-ja garanton se do të njohë me këtë marrëveshje MIE-në dhe QKB- në.

4.3 Grupet e interesit garantojnë se do të njohin me këtë marrëveshje dhe detyrimet që rrjedhin prej saj, të gjithë anëtarët e shoqatës që përfaqësojnë. 

Neni 5
Cenimi i ndonjë dispozite të Marrëveshjes

5.1 Në rast se ndonjë prej dispozitave të kësaj Marrëveshjeje bëhet e pavlefshme, e paligjshme ose e pamundur për t’u zbatuar sipas legjislacionit në fuqi, vlefshmëria, ligjshmëria dhe zbatimi i dispozitave të tjera të Marrëveshjes nuk cenohen.
5.2 Palët, në mirëbesim, mund të negociojnë për të zëvendësuar dispozitën e mësipërme me një dispozitë tjetër.

Neni 6
Amendimet
6.1 Palët do të bëjnë amendime në këtë marrëveshje bazuar në ndryshimet e legjislacionit në fuqi edhe pëlqimin e ndërsjellë të paraqitur me shkrim.
Neni 7
Koordinimi ndërmjet palëve
7.1 Secila palë do të caktojë një person kontakti, që do të jetë përgjegjës për zbatimin konkret të Marrëveshjes së Bashkëpunimit.
7.2 Komunikimi ndërmjet palëve do të jetë në formë shkresore ose elektronike në adresat zyrtare të palëve si më poshtë:
DPSHTRR: dpshtrr@dpshtrr.gov.al
Shoqata “Siguria në Rrugë”: 

“Shoqata Kombëtare e autoshkollave”: sh.kombetare@gmail.com
Neni 8
Zbatimi i marrëveshjes

8.1 Palët marrin përsipër zbatimin e kësaj Marrëveshje nga data e hyrjes së saj në fuqi dhe do të përpiqen t’i zgjidhin me mirëkuptim të gjitha mosmarrëveshjet që mund të rrjedhin gjatë zbatimit.
8.2 Çdo ndryshim i bërë, për aq sa ato lidhen me aktmarrëveshje, do të reflektohen zyrtarisht edhe në ndryshimin e saj. 

Neni 9
Hyrja në fuqi
9.1 Kjo Marrëveshje hyn në fuqi dhe bëhet e detyrueshme për t’u zbatuar 15 (pesëmbëdhjetë) ditë pas nënshkrimit të saj.
9.2 Marrëveshja është e vlefshme për një afat të pacaktuar.
9.3 Kjo Marrëveshje mund të përfundojë në çdo kohë duke njoftuar paraprakisht me shkrim palën tjetër të paktën 1 (një) muaj më parë.
9.4 Kjo Marrëveshje hartohet në 3 (tri) kopje origjinale, nga të cilat 1 (një) për Drejtorinë e Përgjithshme të Shërbimeve të Transportit Rrugor dhe 2 (dy) për grupet e interesit.
Nënshkruar në Tiranë, sot, më datë 11. 11.2022.

